**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ RAJONO SAVIVALDYBĖS VARDU SUDAROMŲ SUTARČIŲ PASIRAŠYMO TVARKOS APRAŠO PATVIRTINIMO**

2020 m. birželio 15 d. Nr. 34-425

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 25 punktu, 18 straipsnio 1 dalimi, Lazdijų rajono savivaldybės taryba n u s p r e n d ž i a:

1. Patvirtinti Lazdijų rajono savivaldybės vardu sudaromų sutarčių pasirašymo tvarkos aprašą (pridedama).

2. Pripažinti netekusiu galios Lazdijų rajono savivaldybės tarybos 2015 m. vasario 23 d. sprendimą Nr. 5TS-1439 „Dėl Lazdijų rajono savivaldybės vardu sudaromų sutarčių pasirašymo tvarkos aprašo patvirtinimo“.

Savivaldybės merė Ausma Miškinienė

Kęstutis Jasiulevičius, tel. (8 318) 66 136

PATVIRTINTA Lazdijų rajono savivaldybės tarybos

2020 m. birželio d.

sprendimu Nr. 5TS-

**LAZDIJŲ RAJONO SAVIVALDYBĖS VARDU SUDAROMŲ SUTARČIŲ PASIRAŠYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Lazdijų rajono savivaldybės vardu sudaromų sutarčių pasirašymo tvarkos aprašas (toliau – Aprašas) nustato sutartis, kurioms sudaryti būtinas išankstinis Lazdijų rajono savivaldybės (toliau – Savivaldybė) tarybos pritarimas, sutarčių pasirašymo tvarką.

2. Aprašas parengtas vadovaujantis Lietuvos Respublikos civiliniu kodeksu (toliau – Civilinis kodeksas), Lietuvos Respublikos vietos savivaldos įstatymu (toliau – Vietos savivaldos įstatymas) ir kitais teisės aktais.

3. Savivaldybės taryba teisės aktuose nustatytais atvejais ir tvarka priima sprendimus:

3.1. dėl sutarties dalyko (paskolos ėmimo ir pan.);

3.2. pritaria sutarties sudarymui pagal pateiktą sutarties projektą.

**II SKYRIUS**

**SUTARTYS, KURIOMS SUDARYTI BŪTINAS IŠANKSTINIS SAVIVALDYBĖS TARYBOS PRITARIMAS**

4. Be išankstinio Savivaldybės tarybos pritarimo negali būti sudaromos sutartys:

4.1. dėl jungimosi į savivaldybių sąjungas, bendradarbiavimo su užsienio šalių savivaldybėmis ir miestais, prisijungimo prie tarptautinių savivaldos organizacijų;

4.2. dėl Savivaldybės bendradarbiavimo ar jungtinės veiklos su valstybės institucijomis, kitomis savivaldybėmis ir užsienio institucijomis;

4.3. su valstybės institucijomis ar įstaigomis dėl Vietos savivaldos įstatyme nenumatytų valstybinių funkcijų įgyvendinimo, taip pat sutartys su kitomis savivaldybėmis dėl administracinių ir viešųjų paslaugų funkcijų įgyvendinimo perdavimo;

4.4. dėl paskolų ėmimo ir garantijų už ilgalaikes paskolas teikimo;

4.5. dėl Savivaldybės turto ar Savivaldybei priskirtos valstybinės žemės ir kito valstybės turto valdymo, naudojimo ir disponavimo juo patikėjimo teise;

4.6. dėl nekilnojamojo turto įgijimo;

4.7. su kitais asmenimis dėl juridinių asmenų steigimo;

4.8. dėl koncesijų ir partnerystės su privačiais subjektais;

4.9. kitos sutartys, kurioms sudaryti yra būtinas Savivaldybės tarybos pritarimas arba patvirtinimas pagal Lietuvos Respublikos įstatymus ir kitus teisės aktus.

5. Savivaldybės tarybos pritarimo nereikia sudarant Aprašo 4 punkte nurodytas sutartis, kurios sudaromos pagal teisės aktais patvirtintas formas, taip pat kurių sudarymo tvarka yra reglamentuota specialiuose teisės aktuose.

**III SKYRIUS**

**SUTARČIŲ PASIRAŠYMAS**

6. Savivaldybės tarybos sprendime, kuriuo pritariama sutarties sudarymui ar priimamas sprendimas dėl sutarties dalyko, turi būti nurodytas asmuo, įgaliojamas pasirašyti sutartį, išskyrus atvejus, kai pasirašantis sutartį asmuo yra nurodytas specialiuose įstatymuose ar kituose teisės aktuose.

7. Tuo atveju, kai Savivaldybės tarybos sprendime nurodytas asmuo yra atšaukiamas (atleidžiamas) iš einamų pareigų, sutartis pasirašo Savivaldybės meras arba jo įgaliotas asmuo.

**IV SKYRIUS**

**REIKALAVIMAI SUTARTIMS IR JŲ RENGIMAS**

8. Sutarčių projektus rengia Savivaldybės tarybos komitetai, Savivaldybės tarybos nariai, Savivaldybės meras, mero pavaduotojas, Savivaldybės administracijos direktorius, direktoriaus pavaduotojas, Savivaldybės administracijos struktūrinio padalinio, su kurio funkcijomis ir kompetencija susijęs sutarties dalykas, valstybės tarnautojai ar darbuotojai, tam tikslui sukurtos darbo grupės ir komisijos.

9. Sutarties projektą gali pateikti ir šalis, su kuria bus pasirašoma sutartis, tačiau tokiu atveju taikomi Aprašo reikalavimai.

10. Sudarant sutartis, vadovaujamasi Civiliniu kodeksu, kitais teisės aktais, kurie reglamentuoja sutarčių sudarymą, taip pat užsienio valstybių ar tarptautinės teisės normomis, jei sutartys sudaromos su užsienio valstybių institucijomis ir sutartyje numatoma, kad sutarčiai taikomos tarptautinės teisės ar užsienio valstybės teisės normos.

**V SKYRIUS**

**BAIGIAMOSIOS NUOSTATOS**

11. Savivaldybės vardu pasirašomų sutarčių pakeitimui atlikti turi būti vykdoma nauja pritarimo sutarčiai procedūra pagal šio Aprašo reikalavimus.

12. Jei Lietuvos Respublikos teisės aktuose nustatyta kitokia tam tikrų sutarčių rūšių sudarymo ir pasirašymo tvarka, taikoma tų teisės aktų nustatyta tvarka.

13. Aprašas keičiamas, pripažįstamas netekusiu galios Savivaldybės tarybos sprendimu.

14. Sutarčių projektai rengiami, derinami ir vizuojami, sutartys registruojamos, tvarkomos, saugomos Savivaldybės administracijos direktoriaus nustatyta tvarka.

\_\_\_\_\_\_\_\_\_\_\_\_\_\_\_\_\_\_

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL** **LAZDIJŲ RAJONO SAVIVALDYBĖS VARDU SUDAROMŲ SUTARČIŲ PASIRAŠYMO TVARKOS APRAŠO PATVIRTINIMO“ PROJEKTO**

**AIŠKINAMASIS RAŠTAS**

2020-06-11

Lazdijų rajono savivaldybės tarybos sprendimo projektas „Dėl Lazdijų rajono savivaldybės vardu sudaromų sutarčių pasirašymo tvarkos aprašo patvirtinimo“ parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 25 punktu.

Projekto tikslas – patvirtinti naujos redakcijos Lazdijų rajono savivaldybės vardu sudaromų sutarčių pasirašymo tvarkos aprašą.

Parengtas sprendimo projektas neprieštarauja galiojantiems teisės aktams.

Priėmus sprendimo projektą, neigiamų pasekmių nenumatoma.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Teisės, personalo ir civilinės metrikacijos skyriaus vedėjas Kęstutis Jasiulevičius.

Teisės, personalo ir civilinės metrikacijos Kęstutis Jasiulevičius

skyriaus vedėjas